Annonce

Mad til 500 gæster, 124 flasker vin, 11 forskellige avisannoncer, en lystekniker. Det hele proppet ind i det lokale musikhus Tinghallen. Og så en video-fotograf til at forevige gæsterne, skåltalerne og festlighederne.

Det var hovedingredienserne i den konservative formand Søren Pape Poulsens afskedsreception i Viborg Kommune. En eftermiddagsfejring af fire et halvt år som borgmester, der kostede Viborgs skatteydere næsten en kvart million kroner. 241.528 kroner og 25 øre, for at være helt præcis. Op til seks gange dyrere end andre borgmestres afskedsreceptioner.

Det viser en aktindsigt, som BT har fået i Viborg Kommune.

I begyndelsen af august i år blev Viborgs daværende borgmester Søren Pape udpeget som ny politisk leder af Det Konservative Folkeparti. Det betød samtidig, at han godt en måned senere sagde farvel til jobbet som Viborg Kommunes øverste chef. Og var midtpunkt for en reception, hvor samarbejdspartnere, politiker-kolleger og Viborgs borgere kunne sige farvel.

Et kig over kommunegrænserne til Silkeborg og Randers viser, at Papes farvelfest var betydeligt dyrere end nabokommunernes. I begyndelsen af 2014 sagde de to kommuner farvel til deres borgmestre efter kommunalvalget året før.

Men i stedet for en fest inviterede de afgående borgmestre på pindemadder, tapas og frugt i rådhusets kantine. I Silkeborg kom den afgående borgmester Hanne Bæk Olsens (S) farvelfest derfor til at koste mere beskedne 46.100 kroner. I Randers Kommune måtte de udskrive en lidt større check - 79.611 kroner - for at sige farvel til Henning Jensen Nyhuus efter syv år i borgmesterstolen.

Annonce

»Lyder ekstravagant«

I februar sidste år skrev Viborg Stifts Folkeblad, hvordan Viborg ifølge Danmarks Statistik lå i top tre over de kommuner, der havde sparet mest på svage borgere.

Søren Papes dyre afskedsreception vækker undren i Viborgs byråd. Dansk Folkepartis medlem af økonomi- og erhvervsudvalget, Lone Langballe, peger på, at kommunen selv bør udvise mådehold, når det kommer til at bruge skattekroner, når de samtidig sparer på budgettet.

»Jeg synes da, det lyder ekstravagant, når det kan gøres billigere i andre kommuner, men jeg kan også se, at der var mange mennesker. Næste gang kunne vi måske finde nogle andre rammer at gøre det under. Det ville være helt fair, for når vi skærer i budgetterne, så må vi kigge på os selv først,« siger Lone Langballe.

Annonce

»Passende niveau«

Socialdemokraternes Per Møller Jensen tager oplysningerne om prisen på afskedsreceptionen som en påmindelse om at være opmærksom på, hvor mange penge Viborg bruger på den slags.

»Der skal være rimelighed i tingene, og når der afholdes reception for en afgående borgmester - det være sig Søren Pape eller den tidligere borgmester - så skal det hverken være spartansk eller ekstravagant. Er der så tale om, når man sammenligner med andre kommuner, at det er i overkanten her, så er det selvfølgelig en reminder til os om at være opmærksomme på det fremadrettet,« siger Per Møller Jensen, der i øvrigt mener, at afskedsreceptionen havde et »passende niveau med hensyn til, hvad der var at spise og drikke«.

Der er ingen regler mejslet i sten for, hvordan kommuner må fejre deres afgående borgmestre. Det forklarer forskningschef på Danmarks Medie- og Journalisthøjskole, Roger Buch. I stedet skal kommunerne sørge for at udvise mådehold.

Annonce

»Det er jo ikke småpenge«

»Der er jo noget objektivt, der viser, at man bruger væsentligt flere penge end andre kommuner. Det virker underligt. 240.000 kroner er jo ikke småpenge. Selv i den kommunale verden er det et anseeligt beløb at brænde af på en eftermiddag,« siger Roger Buch.

Han forklarer desuden, at der efter Farum-sagen om Peter Brixtoftes brug af skattepenge blev lagt en linje ved domstolene.

Domstolene afgjorde, at kommunerne maksimalt måtte bruge 1000 kroner per kuvert. Men det samlede beløb kan ifølge Roger Buch også fastsætte en øvre grænse for festlighederne.

Han peger på, at Statsforvaltningen tidligere har sat en stopper for et amt, hvor man ville drikke gravøl i forbindelse med, at amterne i Danmark blev nedlagt og erstattet af regionerne. Netop fordi det samlede beløb var uden for rimelighedens grænser.